ഒരു സിനിമയെ ഒറ്റയ്ക്ക് നയിക്കാന് കഴിവുള്ള ഒരു നടനായിരുന്നു കന്നഡ ലോകത്തെ പുനീത്! സിനിമാകുടുംബത്തില് നിന്നും വെള്ളിത്തിരയിലേക്കെത്തിയ താരമാണ് നടന് പുനീത്. കന്നഡ സിനിമാലോകത്തെ സൂപ്പര്താരമായ പുനീത് രാജ്കുമാറിന്റെ വേര്പാടില് വിറങ്ങലിചിരിക്കുകയാണ് സിനിമാ ലോകം. വെള്ളിത്തിരയില് സ്വന്തമായ ഇടം നേടിയെടുത്ത് മുന്നേറുകയായിരുന്നു പുനീത്. അദ്ദേഹത്തിന്റേതായി ഇറങ്ങിയ സിനിമകളെല്ലാം സൂപ്പര്ഹിറ്റായിരുന്നു. എല്ലാതരം കഥാപാത്രങ്ങളും തന്നില് ഭദ്രമാണെന്ന് തെളിയിച്ച പുനീത് ജീവകാരുണ്യ പ്രവര്ത്തനങ്ങളിലും സജീവമാണ്. പുനീതിന് ആദരാഞ്ജലി നേര്ന്നുള്ള കുറിപ്പ് പങ്കിട്ടെത്തിയിരിക്കുകയാണ് സംവിധായകനായ സാജിദ് യഹിയ. ചിലരെ സ്ക്രീനില് കാണുമ്ബോള് തന്നെ നമുക്ക് അനുഭവപ്പെടുന്നൊരു കരിസ്മാറ്റിക് എനര്ജിയും സ്ക്രീന് പ്രെസെന്സുമുണ്ട്. സിനിമ മോശമാണെങ്കില് കൂടി പ്രേക്ഷകനെ പിടിച്ചിരുത്തൊരു മാജിക്. പുനീത് രാജ്കുമാര്, അപ്പു, അദ്ദേഹം അത്തരത്തിലൊരു താരമായിരുന്നു. ഒരു സിനിമയെ ഒറ്റയ്ക്ക് നയിക്കാന് പോന്നൊരുവന്. മിലാനയാണ് പുനീതിന്റെതായി ആദ്യം കാണുന്ന സിനിമ. അവിടെ നിന്നു ഓരോ സിനിമയും പലപ്പോഴും തേടിപ്പിടിച്ചു കാണാന് ശ്രമിച്ചിട്ടുണ്ട്. വംശി,റാം,ജാക്കി,അരശ് കൂട്ടത്തില് ഏറ്റവും പ്രിയപ്പെട്ട രാജകുമാരാ ഒടുവില് അവസാനമായി കണ്ട യുവരത്ന വരെ. ഒരു പവര് പാക്ക്ഡ് എന്റര്ടൈന്മെന്റ് ബ്രാന്ഡ് ആയിരുന്നു പലപ്പോഴും പുനീത് സിനിമകള്. കാണുന്നവരെ വളരെ റിലാക്സ്ഡാക്കുന്ന, ആവേശമുണര്ത്തുന്ന രോമാഞ്ചം നല്കുന്ന സിനിമകള്. അസാധ്യമായ ഡാന്സ് എനര്ജി, ഫൈറ്റ് ഇങ്ങനെ ഒരു കൊമേഴ്ഷ്യല് താരത്തിനാവശ്യമായ ചേരുവകള് കൃത്യമായി സമ്മേളിച്ചിരുന്ന ഇടമായിരുന്നു പുനീത്. ഒരു പക്ഷെ കരിയറിന്റെ പീക്ക് സമയത്തില് നില്ക്കുമ്ബോള് ഇനി അങ്ങോട്ട് കുറച്ചു കൂടി ഗൗരവത്തിലുള്ള, അഭിനയ സാധ്യതയുള്ള മികച്ച കഥാപാത്രങ്ങള് കൂടി പുനീതില് നിന്നു പ്രതീക്ഷിക്കാമായിരുന്നു. ഒരു വിട പറച്ചില് കൊണ്ടോ അനുശോചനം കൊണ്ടോ നികത്താവുന്നൊരു നഷ്ടമല്ല പുനീതിന്റേത്. കാരണം, പുനീതൊരു സൂപ്പര് താരം മാത്രമായിരുന്നില്ല.ഓണ് സ്ക്രീനിലും, ഓഫ് സ്ക്രീനിലും. അയാളൊരു ജനതയുടെ ആഘോഷം കൂടിയായിരുന്നു. പ്രിയ പുനീത്. തിരയിലെ ഓര്മ്മകള്ക്ക്,കാഴ്ച്ചകള്ക്ക്, ആഘോഷങ്ങള്ക്ക്,പകര്ന്ന ആവേശത്തിന് നന്ദി, വിട. എന്നുമായിരുന്നു സാജിദ് കുറിച്ചത്. താരങ്ങളും സംവിധായകരുമെല്ലാം പുനീതിന് ആദരാഞ്ജലി നേര്ന്നെത്തിയിരുന്നു.